Nemendur og starfsfólk Þelamerkurskóla ákváðu að fara af krafti í þemavinnu um þá Nonna og Manna . Vinnan hófst með stuttri kynningu á þeim bræðrum og á sex vikna tímabili horfðu allir nemendur og starfsfólk saman á einn sjónvarpsþátt á viku um kappana og þeirra ævintýri . Þættirnir sex , sem nutu mikilla vinsælda fyrir mörgum árum síðan , féllu gríðarlega vel í kramið hjá nemendum og mátti sjá einbeitingu og áhuga skína úr hverju andlitið við áhorfið . Samhliða áhorfi á þættina söfnuðu nemendur orðum og hugtökum sem þeir leituðu skýringa á og bjuggu til myndverk og söguvegi út frá söguþræði einstakra þátta . Þemavinnan náði hámarki í vikunni fyrir Dag íslenskrar tungu en þá viku var allt skólastarf undirlagt í fjölbreyttri skapandi vinnu byggða á sögu þeirra bræðra og umhverfi og aðstæðum sem þeir ólust upp við . Nemendur völdu sér stöðvar frá degi til dags og góð aldursdreifing varð á öllum stöðvum . Í boði var að baka bakkelsi í anda fyrri tíma , endurgera og framleiða senur úr þáttunum , fræðast um Jón Sveinsson , kynnast fatnaði , tónlist og tískustraumum fyrri tíma , búa til líkön úr pappamassa og endurgera persónur og umhverfi eða gerast fréttamenn og framleiða fréttir . Auk þess var ein mikilvæg stöð sem kallast hvíldarstöð , en þangað var hægt að fara til að taka sér pásu , spila , lesa , leira og kubba . Á síðasta degi vikunnar var blásið til lokahátíðar þemavinnunnar . Starfsfólk dressaði sig upp í þjóðbúninga eða búninga eins og persónur þáttanna klæddust og nemendur mættu sumir spariklæddir eða klæddir fatnaði frá fyrri tíma . Foreldrum / forráðamönnum , ömmum og öfum og sveitungum öllum var boðið til hátíðarhalda . Fyrst var opið hús þar sem gestir skoðuðu afrakstur vinnunnar , kíktu í kvikmyndahús , settust niður á kaffihúsinu og gæddu sér á bakkelsi sem nemendur bökuðu og blönduðu geði . Jafnframt var boðið uppá stutta reiðtúra á skólalóðinni hvar knapar úr hópi nemenda teymdu undir áhugasömum . Að lokum var blásið til hátíðardagskrár á sviði þar sem glaðir gestir fylltu salinn okkar . Nemendur spiluðu og sungu , héldu tískusýningu og dönsuðu skottís og vikivaka . Rúsínan í pylsuendanum var svo að kynna á svið heiðursgesti dagsins , en það voru þeir Garðar Thor Cortes og Einar Örn Einarsson , sem léku Nonna og Manna í áðurnefndum þáttum . Fréttamenn úr röðum nemenda breyttu sviðinu í stúdíó og spurðu heiðursgestina spjörunum úr . Þeir félagar slógu í gegn , eins og þeirra er von og vísa og var það ekki síður eldra fólkið en það yngra sem gladdist yfir heimsókn þeirra í skólann . Það voru sælir og glaðir starfsmenn sem fögnuðu saman að góðu verki loknu . Nemendur stóðu sig frábærlega í þessari vinnu og samhljómur var um að skólastarf sem þetta gefur lífinu lit . Á þessari síðu birtast fréttir frá nemendum úr Nonna og Manna þemavinnu skólans . Mánudagur 11. nóvember 2019 Í gær hófst þemavika um Nonna og Manna hjá öllum nemendum í Þelamerkurskóla . Síðustu vikur höfum við horft á þættina um Nonna og Manna og í þessari viku fara nemendur á ýmsar stöðvar þar sem þeir eru að vinna ýmislegt sem tengist þeim félögum . Við fórum á milli stöðva , kipptum út nokkrum krökkum og tókum viðtal við þau um þemaverkefnið .